周知和以蘇陳倡和韻賦水仙江梅蠟梅三種花謹次韻
作者：曾協
朝代：宋

paragraphs: 天工著意初放花，三英凜凜真一家。
鏤冰點酥更團蠟，始信功深解生物。
臨風却嗅心自知，粲兮粲兮哦古詩。
幾年刻玉但成葉，一笑真同長康絕。
得非仙種來神山，爲伴老子終朝眠。
歲寒得友不忍去，且對眾香勤覓句。
鼎分風月俱可人，如陳竇劉人所君。
詩場戰罷戢干越，盡掃色塵歌一鉢。